deklinatorium
Store norske leksikon,Realfag,Fysikk,Kosmisk geofysikk
Deklinatorium er et instrument som tidligere ble brukt innen studier av geomagnetismen til å bestemme deklinasjon (misvisning). Instrumentet består av en magnetnål, deklinasjonsnål, med en opphengning som kan justeres slik at nålen svinger mest mulig torsjonsfritt omkring likevektsstillingen (den magnetiske nord–sør-retningen). Denne retningen sammenlignes med den sanne nord–sør-retningen, som bestemmes enten ved å måle posisjonen til solen eller stjerner, eller et fast asimut-punkt.
Instrumentet kalles også deklinometer, men dette navnet brukes helst på et instrument som er beregnet på å registrere hvordan deklinasjonen varierer med tiden uten å sammenligne med sann nord–sør-retning.Deklinatorier ble brukt frem til 1990-tallet, da elektroniske magnetometere fastmontert på umagnetiske teodolitter ble tatt i bruk. Slike instrumenter kalles D/I-flux magnetometere. Les mer i Store norske leksikon jordmagnetisme